বিজেপিত যোগদান কৰিলেই ছাত্ৰ মুক্তি সংগ্ৰাম সমিতিৰ সদস্যক হিৰণ্য পাঠৰিয়ে বিজেপিৰ পৰা উলিয়াই দিব ৫০ৰ পৰা ৬০ হাজাৰ টকা। অভিযোগমতে সংগঠনটোৰ পৰা পদত্যাগ কৰি বিজেপিত যোগ দিয়া পাথৰিয়ে ৰঙিয়াৰ ছাত্ৰ মুক্তি সংগ্ৰাম সমিতিৰ ভাৰপ্ৰাপ্ত সভাপতি অংশুমান শৰ্মা আৰু তেওঁৰ সতীৰ্থক দিছিল এই বিগ অফাৰ।
ইয়াৰোপৰি গৰু বিহুৰ দিনটোতে ৰঙিয়া হাইৱে চকৰ ওচৰত এক নিৰ্জন স্থানত তেওঁৰ দুই-তিনিজন সদস্যৰ সৈতে পাঠৰিক সাক্ষাৎ কৰিছিল বুলি তেওঁ নৰ্থ ইষ্ট নাওক জনায়।
পাথৰিক লগ পোৱাৰ সময়ত উক্ত স্থানত উপস্থিত কোনো এজনে মোবাইলত "ভিডিঅ' ৰেকৰ্ডিং" কৰি ৰাখিছিল তেওঁলোকৰ মাজত হোৱা কথোপকথনসমূহ।
'এতিয়া মানে কি, জইনিং কৰাৰ পাছতেই তহঁতক মই পইচা এটা উলিয়াই দিম। চৰকাৰখন যিহেতু থাকিবই তহঁতে বিভিন্ন ধৰণৰ কাম-কাজ পাই থাকিবি। বাইহাটা চাৰিআলিৰ শতাধিক কৃষক মুক্তি সংগ্ৰাম সমিতিৰ সদস্যৰ বিজেপিত যোগদান- নিউজ আহি যাব। তহঁত দুটাই মেইন মানুহ, মাৰক লৈ যাব পাৰিবি, খুৰাকো লৈ যাব পাৰিবি লগত। তহঁতক মই ৫০ৰ পৰা ৬০ হাজাৰ টকা উলিয়াই দিম। ৬০ হাজাৰ ক'লে ৫০ হাজাৰ দিব।' ছাত্ৰ মুক্তিৰ নেতাজনে আমালৈ প্ৰেৰণ কৰা ভিডিঅ'টোত হিৰণ্যৰ বক্তব্য।
তাৰ পাছতেই উক্ত স্থানত উপস্থিত হয় ছাত্ৰ মুক্তি সংগ্ৰাম সমিতিৰ অন্য কিছুসংখ্যক সদস্য। উপস্থিত হৈয়ে পাঠৰিক জেৰা কৰে সদস্য কেইজনে। অখিল গগৈয়ে তিনিকোটি টকা কংগ্ৰেছৰ পৰা লোৱা বুলি পাঠৰিয়ে অনা অভিযোগৰ প্ৰমাণ বিচাৰে ছাত্ৰ মুক্তিৰ নেতাকেইজনে।
ইপিনে, ছাত্ৰ মুক্তিৰ নেতাজনে অনা এই গুৰুতৰ অভিযোগ মঙলবাৰে এক সংবাদমেলযোগে 'মিছা' বুলি দাবী কৰিছিল পাঠৰিয়ে।
তেওঁক ছাত্ৰ মুক্তিৰ সদস্যকেইজনে মাৰপিট কৰা বুলিও পাঠৰিয়ে অভিযোগ কৰিছিল।
নৰ্থ ইষ্ট নাও-এ ভিডিঅ'টোৰ সত্যতাৰ প্ৰত্যাভূতি দিয়া নাই।
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল অসমীয়া বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
